LV Eiropas Savienības Oficiālais Vēstnesis C 99/4

KOMISIJAS PAZIŅOJUMS PAR ANTIDEMPINGA NODEVU ATMAKSU

(2005/C 99/04)

Šajā paziņojumā ir izklāstītas pamatnostādnes attiecībā uz Padomes Regulas (EK) Nr. 384/96 (1) (“pamatregulas”) 11. panta 8. punkta piemērošanu antidempinga nodevu atmaksai (2). Šīs pamatnostādnes aizstāj 1986. gadā publicētās pamatnostādnes (3). Ņemot vērā būtiskos grozījumus antidempinga nodevu atmaksas noteikumos, ir jāpublicē atjaunināta pamatnostādņu redakcija. Pamatnostādņu mērķis ir dažādām atmaksas procedūrā iesaistītajām personām paskaidrot nosacījumus, kas jāievēro, iesniedzot atmaksas pieteikumu, un sniegt sīku tās procedūras paskaidrojumu, kuras rezultātā var saņemt atmaksu.

1. MĒRĶIS

Atmaksas procedūra ir paredzēta, lai ļautu atmaksāt jau samaksātās antidempinga nodevas, ja konstatē, ka dempinga starpība, uz kuras pamata nodevas maksātas, ir likvidēta vai samazināta zem līmeņa, no kura sāk piemērot spēkā esošās nodevas.

2. ATMAKSAS PROCEDŪRAS PAMATPRINCIPI

Še turpmāk aprakstītie pamatprincipi īsumā apraksta 3. punktā norādīto atmaksas procedūru:

2.1. Kādi nosacījumi ir jāievēro?

a) Atmaksas pieteikumā saskaņā ar pamatregulas 11. panta 8. punktu ir jāpierāda, ka dempinga starpība, uz kuras pamata nodevas samaksātas, ir samazināta vai likvidēta. Citos gadījumos var piemērot Kopienas Muitas kodeksa VII sadaļas 5. nodaļas noteikumus par ievedmuitas nodokļu atmaksu (4);

b) pieteikumus var iesniegt tikai par darījumiem, kuru sakarā ir pilnībā samaksātas antidempinga nodevas. Ja pieteikuma iesniedzējs ir iemaksājis drošības naudu saskaņā ar 248. pantu Komisijas Regulā Nr. 2454/93, ar ko īsteno Kopienas Muitas kodeksu (5), to neuzskata par līdzvērtīgu antidempinga nodevu samaksai. Tādēļ pieteikumus attiecībā uz importu, par kuru ir iemaksāta drošības nauda, neuzskata par pieņemamiem (6).

2.2. Kam ir tiesības pieteikties uz atmaksu?

a) Uz atmaksu var pieteikties ikviens importētājs, kas var pierādīt, ka ir tieši vai netieši samaksājis antidempinga nodevas par konkrētu importu;

b) ja antidempinga nodevas ir uzliktas pēc izmeklēšanas, kurā Komisija apmeklēja vairāku eksportējošo ražotāju izlasi, lai novērtētu dempingu saskaņā ar pamatregulas 17. pantu, personas, kas produktu importēja, neizslēdz no atmaksas procedūras. Tas tā ir neatkarīgi no tā, vai konkrētā importētāja eksportējošie ražotāji bija vai nebija vieni no sākotnējā izlasē iekļautajiem.

2.3. Kā nosaka pārskatīto dempinga starpību?

a) Izmeklēšanā noteiks dempinga starpību atsauces laikposmā attiecībā uz visu tā ražojuma eksportu, ko attiecīgais eksportējošais ražotājs ir eksportējis visiem Kopienas importētājiem un nevis tikai tam importētājam, kas pieprasa atmaksu;

b) līdz ar to izmeklēšanā izvērtēs visus modeļus, uz ko attiecas attiecīgā ražojuma definīcija, kura minēta regulā, ar ko nosaka antidempinga nodevas, un ne tikai tos modeļus, ko Kopienā importējis pieteikuma iesniedzējs;

c) ja vien apstākļi nebūs mainījušies, ievēros to pašu metodiku, kas piemērota sākotnējā izmeklēšanā.

2.4. Kuru personu sadarbība ir vajadzīga?

Veiksmīgs atmaksas pieteikuma iesniegšanas rezultāts ir atkarīgs gan no pieteikuma iesniedzēja, gan eksportējošā ražotāja sadarbības. Pieteikuma iesniedzējam vajadzētu censties nodrošināt to, ka eksportējošais ražotājs iesniedz Komisijai vajadzīgo informāciju. Tas nozīmē aptaujas anketas aizpildīšanu, šai nolūkā sameklējot visus vajadzīgos komerciālos datus par konkrēto laikposmu, un piekrišanu pārbaudei, kurā pārliecinās par šādas informācijas pareizumu, tostarp pārbaudi uz vietas uzņēmumā. Nav pieļaujams, ka eksportējošais ražotājs “daļēji sadarbojas”, iesniedzot tikai atsevišķus datus. Šādas pieejas gadījumā Komisija uzskatīs, ka šis eksportējošais ražotājs nesadarbojas, un tādēļ attiecīgo pieteikumu noraidīs.

2.5. Kā aizsargā konfidenciālu informāciju?

Pamatregulas 19. pantā paredzētos konfidencialitātes noteikumus piemēro visai informācijai, kas saņemta saistībā ar antidempinga nodevu atmaksas pieteikumiem.

2.6. Kas ir termiņi?

a) Saskaņā ar pamatregulas 11. panta 8. punktu pieteikumi jāiesniedz tās dalībvalsts kompetentajām iestādēm, kurā attiecīgās preces muitoja laišanai brīvā apgrozībā, sešos mēnešos no dienas, kurā par minētajām precēm noteiktas antidempinga nodevas;

b) Komisija par jebkādu nodevu atmaksu parasti pieņem lēmumu 12 mēnešos un katrā ziņā ne vēlāk kā 18 mēnešos no dienas, kurā Komisija saņēmusi atmaksas pieteikumu, kam pievienoti visi vajadzīgie apliecinošie dokumenti;

c) ja atmaksu piešķir, dalībvalstu iestādēm maksājums jāveic deviņdesmit dienās no dienas, kurā Komisija paziņojusi lēmumu par atmaksu.

2.7. Cik daudz var atmaksāt?

Ja konstatē, ka pieteikums tā kvalitātes dēļ ir pieņemams, atmaksa var būt šādā apmērā:

— daļa no samaksātajām antidempinga nodevām, ja dempinga starpība ir samazināta,

vai

— visas samaksātās antidempinga nodevas, ja dempinga starpība ir likvidēta.

3. PROCEDŪRA

Procedūrā, kurā noskaidro, vai antidempinga nodevas ir atmaksājamas, ir divi posmi:

— pieteikuma iesniegšana,

— prasības izskatīšana jeb izmeklēšana.

3.1. Pieteikuma iesniegšana

3.1.1. Pieteikuma forma

Pieteikums jāiesniedz rakstveidā, vienā no Kopienas oficiālajām valodām un ar pieteikuma iesniedzēja vai tā pilnvarota pārstāvja parakstu.

Pieteikumā iekļauj:

i) prasību atmaksāt nodevu un norādi, ka pieteikuma iesniedzēja eksportējošā ražotāja(-u) dempinga starpība, uz kuras pamata ir samaksātas minētās nodevas, ir samazināta vai likvidēta;

ii) paziņojumu, ka antidempinga nodevas, kuru atmaksu prasa, ir pilnībā samaksātas;

iii) kopējo summu, kuras atmaksu prasa, un norādi par tiem konkrētajiem darījumiem, kas ir pamatā šai kopējai summai.

Pieteikuma iesniedzēja ērtības labad šim paziņojumam ir pievienota pieteikuma veidlapas sagatave.

Lai Komisija varētu ātrāk virzīt atmaksas lietas izskatīšanu, pieteikuma iesniedzējs var pieteikumā iekļaut visus attiecīgos dokumentus vai apliecinošu informāciju, kas jāiesniedz saskaņā ar 3.2.1. punktu.

3.1.2. Pieteikuma iesniegšana

Pieteikums jāiesniedz tās dalībvalsts kompetentajām iestādēm, kuras teritorijā attiecīgais ražojums, par ko piemērotas antidempinga nodevas, ir laists brīvā apgrozībā.

Minētā dalībvalsts nekavējoties nosūta pieteikumu Eiropas Komisijas Tirdzniecības direktorātam Briselē — Trade Directorate of the European Commission, B-1049 Brussels. Komisija pēc tam var vērsties pie dalībvalsts, lai pārliecinātos, ka attiecīgās antidempinga nodevas ir nomaksātas pilnā apmērā.

Attiecīgā gadījumā Komisija informē personas, kas ir tieši saistītas ar antidempinga nodevu atmaksas pieteikumu, un dod tām iespēju izteikt viedokli.

3.1.3. Termiņi pieteikuma iesniegšanai

a) Sešu mēnešu termiņš

Visi atmaksas pieteikumi ir jāiesniedz attiecīgajai dalībvalstij sešu mēnešu termiņā (7), kas noteikts pamatregulas 11. panta 8. punktā (otrajā ievilkumā).

Attiecībā uz sešu mēnešu termiņu pieteikuma iesniegšanai, ir jāņem vērā, ka pat gadījumos, ja regulu, ar ko uzliek attiecīgo nodevu, apstrīd Eiropas Kopienu Pirmās instances tiesā vai ja minētās regulas piemērošanu apstrīd valsts administratīvās vai tiesu iestādēs, sešu mēnešu termiņš ir jāievēro.

Ievērojot katra atsevišķā gadījuma apstākļus, sešu mēnešu termiņu skaitīs no:

— dienas, kad stājās spēkā Padomes regula, ar ko uzliek galīgās nodevas un iekasē summas, kas iekasētas kā pagaidu nodeva,

vai

— dienas, kad noteiktas galīgās antidempinga nodevas, t.i., dienas, kad muitas iestādes pieņēmušas muitas deklarāciju,

vai,

— ja pareizais nodevu apmērs ir noteikts atbilstoši pārbaudei pēc muitošanas, piemēro dienu, kad noteiktas maksājamās nodevas.

Visiem pieteikumiem ir jāatbilst visām 3.1.1. punktā noteiktajām prasībām šajā sešu mēnešu termiņā.

b) Pieteikuma iesniegšanas diena

Nosūtot pieteikumu Komisijai, dalībvalstij ir jānorāda pieteikuma iesniegšanas diena, t.i., diena, kurā dalībvalsts kompetentā iestāde ir faktiski saņēmusi pieteikumu.

Sevis paša labā pieteikuma iesniedzējam būtu jāiegūst pierādījumi par sava pieteikuma saņemšanu attiecīgās dalībvalsts iestādēs, piemēram,

— pa pastu sūtītus pieteikumus var sūtīt ar ierakstītu vēstuli, kam pievieno saņemšanas apliecinājuma formu,

— dienu, kad dalībvalsts kompetentā iestāde saņēmusi pieteikumu pa faksu, nosaka, atsaucoties uz dienu, kas norādīta veiksmīgas nosūtīšanas ziņojumā un faksa žurnālā.

3.1.4. Atkārtoti pieteikumi

Līdzko pieteikuma iesniedzējs plāno iesniegt vairāk kā vienu pieteikumu par kādam ražojumam piemēroto antidempinga nodevu atmaksu, pieteikuma iesniedzējs par to paziņo Komisijai. Šī informācija ir vajadzīga, lai Komisija varētu iespējami efektīvākā veidā organizēt izmeklēšanu.

3.2. Izmeklēšana

3.2.1. Pieteikuma iesniedzējam prasītie apliecinājuma dokumenti

Komisija informē pieteikuma iesniedzēju par iesniedzamo informāciju, norādot atbilstošu laika posmu, kurā jāiesniedz prasītie apliecinājuma dokumenti. Tie ietver:

a) rēķinu(-s) un citus dokumentus, kas ir pamatā muitas procedūrām;

b) muitas dokumentus attiecībā uz importa darījumiem, kuru sakarā prasa atmaksu, jo īpaši norādot pamatu uzliekamo nodevu apmēra noteikšanai (deklarēto preču veidu, daudzumu un vērtību un piemēroto antidempinga nodevu likmi), kā arī precīzu uzlikto antidempinga nodevu apmēru;

c) paziņojumus, ka i) iekasēto nodevu nav atmaksājis eksportējošais ražotājs vai kāda trešā persona un šāda atmaksa netiks veikta vai pieņemta; ii) pieteikuma pamatā esošās cenas ir īstas; iii) pirms attiecīgā ražojuma pārdošanas, kopš pārdošanas vai tās laikā nav veikti kompensācijas mehānismi;

d) ja pieteikuma iesniedzējs nav saistīts ar eksportējošo ražotāju un vajadzīgā informācija nav tūlīt pieejama, pieteikumā ietver eksportējošā ražotāja paziņojumu, ka dempinga starpība ir samazināta vai likvidēta un ka šis ražotājs sniegs Komisijai visus vajadzīgos apliecinošos datus (t.i., informāciju par normālo vērtību un eksporta cenām laika posmā, kurā uz Kopienu tieši vai netieši eksportētas šā ražotāja preces, kuru sakarā ir uzliktas nodevas). Komisija vēlāk nosaka atbilstošu atsauces laikposmu analīzei (sk. 3.2.2. punktu še turpmāk);

e) ja importētāji ir samaksājuši nodevas, pamatojoties uz pasākumiem, kas piemēroti pēc sākotnējās izmeklēšanas, kura veikta, ņemot vērā eksportējošo ražotāju izlasi saskaņā ar pamatregulas 17. pantu, pieteikuma iesniedzējiem nav jāsniedz dati attiecībā uz eksportējošo ražotāju grupu, kuru dati ņemti vērā sākotnējā izmeklēšanā, bet ir jāsniedz tikai attiecīgā informācija par savu eksportējošo ražotāju(-iem).

Rēķinu, muitas datu ievadīšanas formu u.c. oriģinālu kopijas pieteikuma iesniedzējam vai attiecīgā gadījumā tā eksportējošam ražotājam jāiesniedz kopā ar to autentiskuma apliecinājumu. Turklāt šiem dokumentiem vai to tulkojumam jābūt vienā no Kopienas oficiālajām valodām.

Lai Komisija varētu ātrāk virzīt atmaksas izmeklēšanas procesu, pieteikuma iesniedzējs var minētos apliecinājuma dokumentus jau iekļaut savā pieteikumā, ko tas iesniedz attiecīgās dalībvalsts kompetentajām iestādēm. Komisija izvērtēs, vai pieteikumā ietverta visa vajadzīgā informācija. Vajadzības gadījumā Komisija paziņos pieteikuma iesniedzējam, kāda informācija vēl jāiesniedz, un noteiks atbilstošu laika posmu, kurā tā jāiesniedz.

3.2.2. Eksportējošam ražotājam prasītā informācija

a) Atsauces laikposms

Lai noteiktu dempinga starpības izmaiņas, Komisija precizē atsauces laikposmu, par ko veic izmeklēšanu un kas parasti ietver datumu(-s), kurā piesūtīti rēķini par darījumiem, kuru sakarā prasa atmaksu. Šis laikposms parasti ir vismaz sešus mēnešus ilgs un ietver posmu pirms rēķina piesūtīšanas par pirmo eksportējošā ražotāja darījumu.

b) Aptaujas anketas

Saskaņā ar pamatregulas 6. panta 2. punktu eksportējošam ražotājam(-iem), kas piegādāja preces pieteikuma iesniedzējam un attiecīgā gadījumā iesaistītajam importētājam, prasa sniegt informāciju par visu noietu Kopienas tirgū, nevis tikai pārdošanu pieteikuma iesniedzējam.

Konfidencialitātes nolūkā eksportējošais ražotājs var nosūtīt šo informāciju tieši Komisijai. Šo informāciju prasīs, izmantojot aptaujas anketu, kas jānosūta pieteikuma iesniedzēja eksportējošam ražotājam(-iem) (un iesaistītajam importētājam(-iem) Kopienā) un uz ko atbildes jāsniedz 37 dienās no tās saņemšanas datuma.

Kad Komisija ir saņēmusi visu informāciju un aizpildītās aptaujas anketas (tostarp atbildes uz būtiskiem dokumentu trūkumiem, kas var būt konstatēti), tikai tad pieteikumu uzskata par iesniegtu ar visiem vajadzīgajiem apliecinājuma dokumentiem.

Personām, kas sniedz informāciju, ir jāapzinās, ka Komisija var pārbaudīt jebkuru daļu no sniegtās informācijas vai apliecinošajiem dokumentiem.

3.2.3. Informācijas analīze

a) Vispārējās metodes

Dempinga starpības izmaiņas noteiks, ar atsauces laikposmu salīdzinot

— attiecīgo eksportēto ražojumu normālo vērtību(-as)

— un eksporta cenu(-as),

saskaņā ar pamatregulas 2. panta attiecīgajiem noteikumiem.

Pamatregulas 11.panta 9. punkts paredz izmantot “tās pašas metodes, kas tika izmantotas sākotnējā izmeklēšanā, kuras rezultātā tika ieviestas nodevas, attiecīgi ņemot vērā 2. pantu (Dempinga konstatēšana) un jo īpaši tā 11. un 12. punktu (Svērto vērtību izmantošana, aprēķinot dempinga starpību), kā arī 17. pantu (Pārbaude izlases veidā)”.

Ja eksportējošo ražotāju skaits, ražojuma vai darījumu veidi, uz ko attiecas pieteikumi, kas iesniegti sešos mēnešos no dienas, kad iesniegts pirmais pieteikums, vai divpadsmit mēnešos no dienas, kad piemēroti galīgie pasākumi, atkarā no tā, kura no šīm dienām ir vēlāk, ir tik liels, ka atsevišķas pārbaudes būtu nepamatoti apgrūtinošas un neļautu savlaicīgi pabeigt izmeklēšanu, Komisija var par pamatu dempinga starpības izmaiņu aprēķināšanai ņemt to eksportējošo ražotāju, ražojumu veidu vai darījumu atlasi, uz ko attiecas pieteikums, ņemot vērā pamatregulas 17. panta un jo īpaši tā 3. punkta noteikumus.

b) Eksporta cenas noteikšana

Ja eksporta cena nešķiet ticama un ir noteikta saskaņā ar pamatregulas 2. panta 9. punktu, Komisija to aprēķina, neatskaitot samaksāto antidempinga nodevu apmēru, ja ir sniegti neapgāžami pierādījumi tam, ka nodeva ir iekļauta tālākpārdošanas cenās un turpmākas pārdošanas cenās Kopienā.

c) Pārbaudes rezultātu izmantošana

Komisija, izskatot atmaksas pieteikumus, var jebkurā laikā nolemt uzsākt starpposma pārbaudi saskaņā ar pamatregulas 11. panta 3. punktu. Procedūru attiecībā uz konkrēto atmaksas pieteikumu aptur, līdz izmeklēšanas pārbaude ir pabeigta.

Izmeklēšanas pārbaudes rezultātus var izmantot, lai izvērtētu atmaksas pieteikuma informāciju, ja vien datums, kad piesūtīti rēķini par darījumiem, kuru sakarā prasa atmaksu, ir izmeklēšanas pārbaudes laikposmā.

d) Ekstrapolācija

Neatkarīgi no c) apakšpunkta administratīvas efektivitātes nolūkā dempinga starpību, kas noteikta jebkurā izmeklēšanas laikposmā, var ekstrapolēt attiecībā uz importa darījumiem, kas nav veikti šai laikposmā. Tomēr to var darīt tikai noteiktos īpašos apstākļos:

— ekstrapolāciju var veikt tikai attiecībā uz laikposmu, kas ir tieši pirms vai pēc laikposma, par ko veikta izmeklēšana,

— maksimālais pieļaujamais laikposms, attiecībā uz kuru izmeklēšanas rezultātus var ekstrapolēt, ir seši mēneši,

— ekstrapolāciju var piemērot tikai tad, ja dempinga starpība ir noteikta, ņemot vērā pabeigtu izmeklēšanu,

— ekstrapolāciju var piemērot tikai nodevu summai, kas ir relatīvi maza visa atmaksas pieteikuma kontekstā.

3.2.4. Nesadarbošanās

Gadījumos, kad pieteikuma iesniedzējs vai eksportējošais ražotājs:

— sniedz nepatiesu vai maldinošu informāciju,

vai

— atsaka piekļuvi attiecīgajai informācijai vai to nesniedz atbilstošā laika posmā,

vai

— būtiski traucē izmeklēšanu, tostarp traucē pārbaudīt informāciju tādā mērā, kādā Komisija uzskata par vajadzīgu,

minēto informāciju neņem vērā un var izmantot faktus, kas pieejami saskaņā ar pamatregulas 18. pantu.

Šādos gadījumos dempinga starpību, kas noteikta izmeklēšanā, kuras rezultātā uzlikta nodeva, kuras atmaksu prasa, parasti uzskata par labāko pieejamo pierādījumu. Tādēļ uzskatīs, ka dempinga starpība nav samazinājusies un pieteikums tiks noraidīts.

3.2.5. Informācijas atklāšana

Līdzko pieteikuma sakarā veiktā izmeklēšana ir pabeigta, importētāji saņems informāciju par būtiskākajiem faktiem un apsvērumiem, uz kuru pamata Komisija plāno pieņemt lēmumu par atmaksas pieteikumu, bet eksportējošie ražotāji, kas sadarbojās, var saņemt tikai informāciju par viņu sniegto datu izvērtējumu, t.i., uz iesniegtās informācijas pamata veiktos normālās vērtības un eksporta cenu aprēķinus.

4. IZNĀKUMS

4.1. Atmaksājamā pārsnieguma summa

Pieteikuma iesniedzējam atmaksājamo pārsnieguma summu parasti aprēķina kā starpību starp iekasēto nodevu un nodevu, kas būtu jāmaksā, ņemot vērā izmeklēšanā noteikto dempinga starpību, kā absolūtu summu.

4.2. Maksājums

Atmaksu parasti samaksā deviņdesmit dienās no dienas, kad paziņots lēmums par atmaksas piešķiršanu.

Katras dalībvalsts tiesību akti reglamentē to, vai attiecībā uz maksājumu, kas veikts pēc minētajām deviņdesmit dienām, ir jāmaksā procenti vai nav.

4.3. Lēmuma par atmaksas piešķiršanu atsaukšana

Ja vēlāk konstatē, ka lēmums par atmaksas piešķiršanu ir pieņemts, ņemot vērā procedūrā ieinteresēto personu sniegtu nepatiesu vai nepilnīgu informāciju, to atsauc ar atpakaļejošu spēku. Tas, ka lēmuma piešķirt atmaksu pamatā bijusi nepatiesa vai nepilnīga informācija, nozīmē, ka pieņemtajam lēmumam nav objektīva tiesiska pamata un tādēļ attiecīgajam importētājam jau no sākuma nav bijis tiesību saņemt atmaksu, un līdz ar to attaisno lēmuma par atmaksas piešķiršanu atsaukšanu.

Šādas atsaukšanas rezultātā tiks iekasētas atmaksātās summas, kas atbilst sākotnējām antidempinga nodevām.

Līdzko Komisija ir pieņēmusi lēmumu atsaukt atmaksu, attiecīgā dalībvalsts nodrošina, ka šo lēmumu tās teritorijā pareizi īsteno, atgūstot summas, kas nepamatoti atmaksātas saskaņā ar pamatregulas 11. panta 8. punktu.

Īstenojot šādu lēmumu, attiecīgās dalībvalsts kompetentās iestādes rīkojas saskaņā ar savu valsts tiesību aktu procesuālām un materiālo tiesību normām, ja vien šo valsts tiesību normu piemērošana neietekmē Komisijas lēmuma atsaukt tās iepriekšējo lēmumu par atmaksas piešķiršanu jomu un efektivitāti.

MODELIS

(1) Padomes 1995. gada 22. decembra Regula (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (OV L 56, 6.3.1996., 1. lpp.), kurā jaunākie grozījumi izdarīti ar Padomes Regulu (EK) Nr. 2238/2000 (OV L 257, 11.10.2000., 2. lpp.).

(2) Līdz EOTK līguma termiņa beigām 2002. gada 23. jūlijā šīs pamatnostādnes ar attiecīgajām izmaiņām joprojām piemēro 11. panta 8. punktam Komisijas 1996. gada 28. novembra Lēmumā Nr. 2277/96/EOTK par aizsardzību pret importu par dempinga cenām no valstīm, kas nav Eiropas Ogļu un tērauda kopienas dalībvalstis (OV L 308, 29.11.1996., 11. lpp.), kurā jaunākie grozījumi izdarīti ar Lēmumu Nr. 435/2001/EOTK (OV L 63, 3.3.2001., 14. lpp.). Atmaksas pieteikumiem, kas saņemti saskaņā ar minētā lēmuma 11. panta 8. punktu, piemēros EK 2002. gada 24. jūlija regulu.

(3) Komisijas paziņojums par antidempinga maksājumu atmaksu (OV C 266, 22.10.1986., 2. lpp.).

(4) Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.), kurā jaunākie grozījumi izdarīti ar Regulu (EK) Nr. 2700/2000 (OV L 311, 12.12.2000., 17. lpp.).

(5) Komisijas 1993. gada 2. jūlija Regula (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(6) Ja importētājs apstrīd antidempinga maksājuma piemērošanas savam darījumam(-iem) pamatotību (šādi apturot vai neapturot nodevas samaksu) vai ja valsts iestāde ir pieņēmusi garantiju sakarā ar iespējamu antidempinga nodevu piemērošanu, importētājam tik un tā (ja viņš to vēlas) ir sešu mēnešu laika posmā jāiesniedz pieteikums par antidempinga nodevu atmaksu kopā ar lūgumu Komisijai apturēt izmeklēšanu, līdz ir galīgi noteiktas viņa saistības maksāt antidempinga nodevas.

(7) Kopumā termiņu aprēķināšanai sk. Padomes 1971. gada 3. jūnija Regulu (EEK, Euratom) Nr. 1182/71, ar ko nosaka laikposmiem, datumiem un termiņiem piemērojamus noteikumus (OV L 124, 8.6.1971., 1. lpp.).